b"\n_START_ARTICLE_\nConservatori Superior de M\xc3\xbasica del Liceu\n_START_PARAGRAPH_\nEl Conservatori del Liceu de Barcelona \xc3\xa9s una de les escoles de m\xc3\xbasica m\xc3\xa9s importants i prestigioses de Catalunya. _NEWLINE_Fou creat el 1837 amb el nom de Liceu Filo-dram\xc3\xa0tic de Montesion i aviat es va posar a l'al\xc3\xa7ada de les millors institucions docents. En el 1847, la instituci\xc3\xb3 inaugur\xc3\xa0 el Gran Teatre del Liceu. En el 1854, el conservatori i el teatre se separaren administrativament, per\xc3\xb2 en tota la resta de la seva exist\xc3\xa8ncia la seva interrelaci\xc3\xb3 ha estat constant. _NEWLINE__NEWLINE_Sempre hi va haver una preocupaci\xc3\xb3 per dotar talents nacionals al teatre de l'\xc3\xb2pera. La qualitat del seu cos docent era tal que el conservatori va aconseguir en molt poc temps una reputaci\xc3\xb3 formidable com a camp de cultiu de grans cantants i instrumentistes, cosa que es va traduir en el fet que, a poc a poc, va atraure els alumnes i els professors m\xc3\xa9s capa\xc3\xa7os. Aquesta instituci\xc3\xb3 va arribar a tenir una import\xc3\xa0ncia cabdal per a la vida musical, no nom\xc3\xa9s de Barcelona sin\xc3\xb3 de tot el m\xc3\xb3n._NEWLINE_En l'actualitat (2010), el conservatori est\xc3\xa0 en el carrer Nou de la Rambla, 86, de Barcelona.\n_START_SECTION_\nIntervenci\xc3\xb3 arqueol\xc3\xb2gica\n_START_PARAGRAPH_\nL'any 2005 arran del projecte de construcci\xc3\xb3 d'un edifici amb diverses plantes de soterrani, per a ubicar-hi el Conservatori de m\xc3\xbasica del Liceu, s'efectuaren dos sondejos arqueol\xc3\xb2gics a la finca n\xc3\xbam. 82-88 del carrer Nou de la Rambla. Fruit d'aquesta intervenci\xc3\xb3 es documentaren restes pertanyents a tres per\xc3\xadodes crono-culturals diferenciats: d'\xc3\xa8poca prehist\xc3\xb2rica es registr\xc3\xa0 un sol estrat arqueol\xc3\xb2gic amb pres\xc3\xa8ncia de cer\xc3\xa0mica a m\xc3\xa0 i restes d'ind\xc3\xbastria l\xc3\xadtica. La seva cota d'inici oscil\xc2\xb7lava entre 2,30 m. s.n.m. i 2,25 m. s.n.m. i la seva cota final d'excavaci\xc3\xb3 la podem situar entorn d'un metre s.n.m. Es pogu\xc3\xa9 establir que aquest estrat tenia dues possibles fases d'ocupaci\xc3\xb3 o nivells diferenciats, un primer nivell que seria del bronze inicial i un segon nivell que podria ser del neol\xc3\xadtic. D'\xc3\xa8poca romana es document\xc3\xa0 un estrat arqueol\xc3\xb2gic amb pres\xc3\xa8ncia de restes cer\xc3\xa0miques d'\xc3\xa8poca romana. Aquest estrat havia estat localitzat en altres zones pr\xc3\xb2ximes al solar, a vegades relacionat amb tombes romanes retallades al subs\xc3\xb2l. Finalment, dels segles XVIII-XIX s'exhumaren restes estructurals de les cases que ocupaven el solar abans de ser enderrocades. Aquestes restes es relacionaren amb soterranis.\n_START_SECTION_\nFundaci\xc3\xb3\n_START_PARAGRAPH_\nLa Fundaci\xc3\xb3 Conservatori del Liceu es fund\xc3\xa0 el 1937 per impulsar el conservatori, un centre d\xe2\x80\x99ensenyament musical que ha estat, hist\xc3\xb2ricament, el primer del pa\xc3\xads, i que ha tingut una prestigiosa dedicaci\xc3\xb3 cultural. A les seves classes de cant s\xe2\x80\x99han format molts dels millors int\xc3\xa8rprets catalans i tamb\xc3\xa9 ha estat impulsor de reconeguts compositors i instrumentistes, de la m\xc3\xa0 d\xe2\x80\x99un professorat de primer nivell. Aquesta entitat el 2012 va rebre la Creu de Sant Jordi."